In span of seven years, from 2001 to 2007, Clarita Alia’s four sons were murdered one after the other apparently by Davao death squad but to this date none of the perpetrators have been arrested. Clarita said her son Richard, 18, was killed on July 21, 2001; followed by Christopher, 17, who was killed on October 20; then Fernando, 15; then Bobby, 14, on November 3, 2003 and Fernando, 15, on April 13, 2007. J. Tiangco, World News, April 7, 2009
Iti las-ud ti pito a tawen, uppat nga annak
ti indulinko kadagiti lagip,
ditoy barukong
kas kadagiti lua
kadagiti masukunsukot a tanem
dagiti uppat nga annak ditoy Davao
ti siudad ti malmalday a rikna
a nagdudupudopan dagiti saibbek:
panagsasaganad kas panagtutuon
dagitoy a kalbario nga iti barukong
ket ti babantot dagiti nagmanto a bangungot
a diak ammo ti puon ken gapu
malaksid laeng ti kinakurapay datao
ti kinakurapay dagiti bukod a sarsarita
nga iti puso ket inlakasa.
Ni Richard, disiotso iti tawen
a kabulig ti rigrigat, intumba
ti eskuadron ni patay iti aldaw
ti pannakigasanggasat.
Disiotso a tawen tapno iti agsayasay a dara
manipud kadagiti ubing nga urat
a di man laeng nakapadas
iti naimbag a gasat
wenno nasam-it a rang-ay
ket ti panagsubli
iti narugit a pitak.
Kasano nga itabonko dagitoy,
ibagam, ibagam O ili a Filipinas?
Kasano nga ilemmengko kadagiti suli
ti rabii a bilangek dagiti annak
a dati ket mangmangted kaniak
iti kari ti umadanin a bigat?
Kasano, kasano a tallikudak
dagitoy a dagensen, O kakailiak,
kasano nga awatek ti sursuro
nga iti kalawakaw nga ulo
ket ti pananglipat?
Saan nga agkurri ti rueda
dagitoy a kinaranggas
tapno iti sumungad nga aldaw
ket ti pannakaidumudom
manipud iti pantok ti kinaranggas.
Agpuligos kadi met tapno iti sumuno
nga ofertorio ti biag ti anak,
ken ni Christopher, quince,
ti mangaw-awit iti Mannubbot
iti Mangisalakan, ket ti pammadso
iti ubing pay a bagi ken lasag?
Iti ensayado a punial,
iti tirad ti limmandok a husga
a kadagiti annak ipakat:
bagsol ken Richard!
bagsol ken Christopher!
bagsol ken Bobby1
bagsol kadagiti amin a bagsol!
tapno ti maiduyok a ranggas
ti mangigibus iti maudi a panaas
iti kastoy nga inaldaw a panagbiag
a kamatem ti mataog a lak-amen
biroken kadagiti kalkalsada ti ili
ti maiyapuy samonto met biroken
pay laeng ti asin a maipinas
iti magao a panagkapuy.
Anian a kinakusit!
anian a kinagulib!
anian a kinapalangguad!
anian a kinatiri a kadagiti addaan
bileg ket ti mangted iti pananggudas!
Ket itan, daytoy:
ni Fernando, ti inaudi kadagiti ayat
nga iti talimeng ti kakaisuna a puso
ket ti bugbugtong itan a karayo.
Saan, dida man namakawan
dida ammo ti mamakawan
ken diakto met mamakawan
uray no ti panawen ket agtungpal
iti agnanayon a punsionanto
dagiti napadpaidaman.
Saan, saan ken Fernando,
ti ubing unay nga ayat
iti mapukpukawen a duduso.
Ngem ta, saanda nga inlisi
manipud iti demonio, kadagiti sairo
ti siudad ti Davao.
Saanda nga inyalikaka,
saanda namingga
uray no dagiti anghel dela guardia
ket ti naynayda a panagikanawa.
Impatlida ni Fernando, quince,
quince iti edad ti panagmalmalanga
isuna nga ubing dagitoy a saibbek
nga iti rabii ket diak man marnek
nga iti inna pannaturog ket masinga,
nga umanay a pakaung-ungtak kenkuana
isuna a kankanayon a mangibagbaga:
Ina, ina, mamakawanka, mamakawanka.
Kasano koma nga impennek
daytoy saibbek nga awanan aweng
awanan uni kadagiti rabii a naulimek?
Ngem piman ta ni Fernando
a bugbugtong dagiti buteng
isuna, isuna ti maisaruno iti bagsol.
Ania a turay, ania a bileg
ti adda iti eskuadron ni patay
ta iti kangitingitan dagiti leddaang
ket ti arinunos ti sabali pay?
Uppat nga annak
a mangitabon koma kaniak
iti panagrakaya ti naimut a gasat:
uppat koma a mangibaklay
iti lungon tapno iti panteon dagiti parbangon
nga iti matak ket dagiti pannusada umukuok
ibaklayda koma ti maudi a dagsen
ti bagik nga iti patay idaton.
A ngem ta mabatiak
a kaduak dagiti lulua.
Kaduak dagiti sangsangit
ken dagiti aliwit a nagpaiduma:
aliwit dagiti anniniwan a kadagiti sardam
umayda, tarabayendak kadagiti orasion
tapno maibuksilak dagitoy a duadua
tapno mabukelko ti parparmata
nga iti nagsasapalan dagiti rikna
ket mailangaak koma manen
dagiti isem kadagiti annak
uppatda dagitoy nga iti punial
ket ti pammadso ti bagsol.
Asinno a dios ti innak ita awagan?
Asinno a demonio ti innak kamangan?
Asinno, asinno a tao ti innak pagpaingan
tapno dumngeg kaniak
tapno kenkuana ipakitak
ti panagkalio ti barukong
ti panagbibineg dagiti bibig
ti panagkeppet ti aangsan
ti panaglusdoy dagiti amin a naregta a kari
wenno balikas ti pannakaisalakan?
Diak ammo no ania ti gatad
ti panangilasat iti bagi
manipud kadagiti traidor nga apres.
Agpaanudak lattan iti karayan
ti biag, sumurotak kadagiti alinuno
din sawirien ti ayus
tapno kadagiti tartaraudi ti panagtutuok
ket ti sumangpet a basbas ti bandos.
Aglayag ti bandos kadagiti langit
tapno iti lawag ti simmagaysay
a bulan ken ti masirayan
a dana ti tagtagainepen a kinalinteg.
A Solver Agcaoili
Hon, HI/Abril 14, 2009
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn lus_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn hau_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn quy_Latn